CELEX: 62008FJ0012
Virkamiehet
Henkilöstö
Palkkaus

1.
Virkamiehet – Palkkaus – Ulkomaankorvaus – Tarkoitus – Myöntämisen edellytykset – Tavanomaisen asuinpaikan tai pääasiallisen
ansiotoiminnan puuttuminen asemamaasta ennen palvelukseentuloa – Käsite
(Henkilöstösääntöjen liitteessä VII olevan 4 artiklan 1 kohdan a alakohta)
2.
Virkamiehet – Kanne – Kanneperusteet – Kanneperuste, joka koskee asianomaisen palvelukseenottomenettelyn lainvastaisuutta
1.
Henkilöstösääntöjen liitteessä VII olevan 4 artiklan 1 kohdan a alakohdassa säädetyn ulkomaankorvauksen tarkoituksena on hyvittää
ne erityiset kustannukset ja haitat, jotka aiheutuvat tehtävien pysyvästä hoitamisesta sellaisessa maassa, johon virkamies
ei ole ennen palvelukseen tuloaan luonut pysyviä siteitä. Silloin, kun tällaisten siteiden olemassaolon toteamiseksi vaaditaan,
että asianomainen on työskennellyt vakituisesti tulevassa yhteisön asemapaikkansa maassa tietyn kokonaisajanjakson ajan, tämä
merkitsee sitä, että muissa maissa tehdyt ammatilliset suoritteet, joista aiheutuu ajoittaisia ja lyhytkestoisia poissaoloja
kyseisen ajanjakson kuluessa, eivät riitä poistamaan virkamiehen asemamaassa harjoittaman pääasiallisen ansiotoiminnan vakituista
luonnetta.
(ks. 32 ja 33 kohta)
Viittaukset:
Yhteisöjen tuomioistuin: asia 188/83, Witte v. parlamentti, 9.10.1984 (Kok., s. 3465, 11 kohta)
Ensimmäisen oikeusasteen tuomioistuin: asia T‑72/94, Diamantaras v. komissio, 14.12.1995 (Kok. H., s. I‑A‑285 ja II‑865, 51
kohta oikeuskäytäntöviittauksineen)
2.
Virkamies ei voi vedota hänen palvelukseenottoaan koskevan yhteisön toimielimen menettelyn lainvastaisuuteen vaatiakseen kumoamaan
kyseisen toimielimen päätöksen, jolla on vahvistettu hänen palvelukseentuloa koskevat oikeutensa ja kieltäydytty myöntämästä
hänelle ulkomaankorvausta, kun otetaan huomioon, ettei asianomaisen palvelukseenottomenettelyn ja riidanalaisen päätöksen
välillä ole riittävää syy-yhteyttä. Palvelukseenottomenettelyä rasittavien lainvastaisuuksien perusteella voitaisiin mahdollisesti
tukea palvelukseenottopäätöksen kumoamisvaatimuksia; sen sijaan kysymys sellaisen päätöksen laillisuudesta, jolla vahvistetaan
virkamiehen oikeudet hänen tullessaan palvelukseen, on erillinen asianomaisen palvelukseen ottamista koskevan kyseisen toimielimen
menettelyn laillisuudesta.
(ks. 39 kohta)